**Generalforsamling d. 19/8-21**

**Referat**

*60 var fremmødt for at deltage i generalforsamling i Asgård Ejerlaug.*

**1)Valg af dirigent**

Poul Anker (nr. 11) valgt til dirigent

**2)Formandens beretning**

Velkommen til alle. Det gælder selvfølgelig også de nye familier, der har valgt at bosætte sig i Asgård.

Bestyrelsen håber, at I gør brug af jeres ret til at komme med jeres meninger.

Pga. COVID-19 har vi igen i år måttet udsætte afholdelse af generalforsamlingen.

I perioden sidste generalforsamling, dvs. august 2020, har græsrødderne igen udført et stort arbejde med slåning af græs på fællesarealer, og langs stamvejen. Vi er alle glade for indsatsen. En stor tak til Henrik Kusk, Jens Chr. Vestergaard, Arne Budolfsen, Ole Jensen og Bo Christensen.

Vores faste gartner har beskåret buske, og har løbende rengjort bede. Det hele gror imidlertid godt, og vores gartner kan ikke være over det hele.

Bestyrelsen er klar over, at der er mos flere steder, dvs. især på parkeringspladser. Senere i aften skal vi drøfte niveauet for vedligeholdelse af vores fælles arealer.

På generalforsamlingen i 2020 var der bred opbakning til at både byplanvedtægten og deklarationen, der gælder for Asgård, skal overholdes. Deklarationen omhandler bl.a. krav til ydermure og at der er en helhed i gadebilledet.

Bestyrelsen har haft en del forespørgsler vedrørende deklarationen og byplanvedtægten i det forgangne år. Der er bl.a. søgt om dispensation vedrørende tag og hegn.

Bestyrelsen foretager konkret vurdering af hver enkelt ansøgning om dispensation. Dette sådan, at der er en vis harmoni i Asgård, men uden at det bliver for stift.

Bestyrelsen har i løbet af efteråret 2020 og begyndelsen af 2021 været i dialog med Brønderslev Kommune vedrørende overholdelse af byplanvedtægt og deklaration. Kommunen er således flere gange gjort opmærksom på, at det ikke kun er byplanvedtægten, men at også deklarationen skal overholdes.

I vinteren blev der foretaget 2 x snerydning og 1 x saltning ved vores faste entreprenør.

I begyndelsen af 2021 har bestyrelsen fået vores faste gartner til plante nyt læbælte mellem fodboldbanen og legepladsen på ”den lille legeplads. Det nye læbælte vil være mere vedligeholdelsesfri.

I påsken havde Jan fra bestyrelsen arrangeret påskeløb i Asgård. Det var der stor tilslutning til, dvs. ca. 25-30 delagere. Alle syntes, at det var et rigtig godt arrangement og som de håber bliver gentaget næste påske. Jan har oplyst, at arrangementet gentages næste påske, og at det er muligt, at det bliver udvidet med kaffe og kage el.lign.

Vi har afholdt arbejdslørdag i begyndelsen af juli 2021. Der var mødt ca. 35 voksne og børn.

Vi fik på arbejdslørdagen lagt fliser ved ”den lille legeplads”, og samlet 2 nye bordbænkesæt som nu står på fliserne ved legepladsen. Vi fik endvidere beskåret træer og buske og slået græs på skråninger. Nogle af jer hjalp med at køre grene væk. Derudover fik vi malet redskabsskuret og skiftet en rådden bom ved stamvejens begyndelse. Det er arbejde som vi kan nyde resultatet af. Og samtidig har vi sparet udgifter ved udførelse af arbejdet. Det kommer os alle til gode.

Ligesom de tidl. år var der på arbejdslørdagen opsat en stor hoppeborg så børnene kunne have sjovt medens de voksne arbejdede. Bestyrelsen lægger vægt på, at alle kan regne med, at der er hoppeborg denne dag.

Det var det forgangne år - dvs. siden generalforsamlingen 2020 - i korte træk.

**3)Kassererens forelæggelse af det reviderede regnskab**

* Arbejdsdagene dyrere end forventet grundet Corona
* Egenkapital 854.802
* Det er vigtigt, der er penge på vejfondskontoen, da der kommer flere udgifter på vejnettet fremadrettet, hvor der skal anlægges separatkloakering.

**4)Kassererens fremlæggelse af budget og forslag til kontingentstigning på 500,00 kr.**

* Legepladsen er slidt og trænger til vedligehold.
* Havetraktor skal også fornyes, da den er ved at være slidt.
* Motorsav er udskiftet
* Parkeringspladser ønskes at blive vedligeholdt og/eller optimeret.
* De ovenstående ønsker kræver derfor en kontingentforhøjelse på 500 kr.

**5)Drøftelse af niveauet for vedligeholdelse af fællesarealer**

* Mulighed for selv at vedligeholde piksten
* Mulighed for at uddelegere småting blandt torvene.
* Ikke en mulighed at købe fejemaskine og lignende.
* Eventuelt tage et lån til udbedring af belægning, når tid er og ikke have de penge stående på vejfondskontoen.
* Andre er glad for solidaritetsprincippet. Det giver mening at betale til vejfond, når vi selv bruger vejene dagligt. Vi skal alle betale vores del.
* Tage fat i kommunen ift. at få fejet brosten langs stamvej.
* Eventuelt byde mindre opgaver ud i løbet af året til dem som ikke kan komme til arbejdsdag.
* Beskæringsteam kan også få uddelegeret nogle opgaver til vedligeholdelse af områder i Asgård.

**6)Drøftelse af om ”den store legeplads” skal opretholdes, vedligeholdes og fornyes**

* Vedligehold kræver penge.
* Faldunderlag: ca. 50.000 Havetraktor: 40.000
* En del synes det er dyrt at forny legepladsen ift. de nye sikkerhedsregler, der er kommet de seneste år. Området kan også ”bare” være et legeområde, som man også kan få noget ud af. Der er gode store grønne arealer man kan boltre sig på til anden leg.
* Andre så gerne legepladsen blive vedligeholdt. Det koster dog også penge. Og er det pengene værd, når legehuset er ved at rådne væk?
* Skal den opretholdes, så skal der følge ressourcer med. Det skal ikke være den lille gruppe folk, der laver det hele rundt om i Asgård.
* Det ville skabe værdi for Asgård, hvis vi havde 2 gode legepladser.

**7)Forslag til opretholdelse, vedligehold og fornyelse af ”den store legeplads”**

* Den store legeplads opretholdes som den er. 36 stemte for.

**8)Afstemning om kontingentstigning**

* 21 for - 13 imod
* Kontingentstigning på 500 kr. dermed vedtaget. Dermed ender det nye kontingent på 2800 kr.

**9)Indkomne forslag**

Marianne – Asgård 24:

Jeg synes vi i Asgård skal vedligeholde legepladsen ved fodboldbanen på toppen af Asgård. Det er den oprindelige legeplads, og her har vi anvendt mange ressourcer. Her er der gynger, rutsjebane, klatretårn m.v. og der er etableret faldunderlag efter forskriften. Legepladsen her skal være vedligeholdt og leve op til forskriftsmæssige krav, bl.a. renholdt og tilstrækkeligt faldunderlag.

Jeg synes ikke vi skal etablere og vedligeholde yderligere legepladser i Asgårdområdet. Bestyrelsen har i foråret rundsendt forslag om fornyelse af legepladsen ned mod skydebanen med finansiering - 50.000 kr./kontingentforhøjelse.

**Forslag 1:** Vi bevarer og vedligeholder det nuværende opholdsareal ned mod Skydebanen med borde-bænkesæt, sandkasse og legehus og sletter vippen. Så skal der ikke være mere på den legeplads. Vi skal ikke bekoste udgravning til faldunderlag og opsætning af legeredskaber. Arealet får status som opholds- og legerum.

**Beslutning på mødet:** Den store legeplads opretholdes som den er. 36 stemte for.

Marianne – Asgård 24:

En eventuel kontingentstigning kunne i stedet anvendes på vedligeholdelse af parkeringspladser ved stikveje og piksten-områderne mellem torvene.

Disse områder virker flere steder tilgroede/uvedligeholdte/oplagsplads.

Jeg har tidligere foreslået at pikstenområderne blev fejet og renholdt. Jeg ved ikke hvem der har ansvar for renholdelse af pikstenområde ved stamvejen, området mellem græsarealer og stamvej.

**Forslag 2:** Pikstensområderne skal fremstå renholdt.

**Beslutning på mødet:** Der var bred enighed om, at hvert torv, parkeringspladser ved torve, pikstensområderne o.l., vedligeholdes af de husnumre, som har en tilknytning til det pågældende torv. Hvordan arbejdsfordelingen deles ud, er op til de husnumre, der har ansvaret for deres eget torv. Er det træer, der ønskes fældet på torv eller p-pladser o.l., så kræver det tilladelse og bestyrelsen skal derfor kontaktes.

Camilla og Kasper – Asgård 27

**Forslag:** Afholde Sankt Hans i Asgård. Herunder at en eventuel arbejdsdag ville blive rykket frem sådan at alt det overskydende træ kunne blive brændt af på bålet efterfølgende.

**Beslutning på mødet:** Sankt Hans gennemføres, hvis godkendelse går igennem hos politi og Brønderslev kommune.

Mette og Søren – Asgård 84

**Forslag:** Vi fra nr. 84 vil gerne foreslå at vi får lavet nogle vild med vilje striber, eller noget i den stil. Altså at vi i kanten af nogle af vores græsplæner laver nogle lange striber med blomster som kommer igen hvert år, evt. 1-2 meters bredde og alt mellem 10-75 meter lange, både ved legepladsen mod skydebanen, langs volden mod øst og også langt fodboldbanen.

**Beslutning på mødet:** Det er kommunens områder og de spørges om hvad det koster at anlægge. Kommunen må gerne/skal betale for det, når det er deres område, da det ikke er billigt at starte på et sådant projekt. Herefter tages der beslutning om projektet er for dyrt og om vi overhovedet har ressourcer til at kunne stå for det og vedligeholde det.

Jørgen – Asgård 55, Ole – Asgård 80

Vi er flere fjernvarmeforbrugere her i Asgård, som ikke er helt tilfredse med fjernvarmeforsyningen generelt. Vi foreslår derfor, at der på generalforsamlingen forespørges, om man som forbruger i Asgård har samme problemer som nedenstående:

**·Vi har for dårlig indløbstemperatur**

som ved aflæsning på måler er omkring 50-52-55 grader – hos Asgård 55 ligger den omkring 42-46 grader

* **Motivationstariffen**

Den nye ordning med motivationstariffen, hvor returtemperaturen skal være max 30 grader, bliver umulig at overholde, når indløbstemperaturen er så lav. Dette vil så resultere i, at man får betegnelsen ”en dårlig afkøler” og kommer til at betale ekstra, altså ”en bøde”, for et problem, som vi som forbruger ikke mener, at vi på nogen måde kan få klaret.

**· App på telefonen**

Fjernvarmeforsyningen har fået oprettet ”en app”, som man installerer på sin telefon. Her kan man så bl.a. se sin returtemperatur, men man kan ikke se sin indløbstemperatur. Altså har man kun mulighed for at aflæse indløbstemperaturen som et ”øjebliksbillede” på måleren.

Hvordan skal man så kunne følge med i, om man som forbruger får leveret min. 60 grader varmt vand/fremløbstemperatur på årsbasis?

**Forslag:** Hvis man som forbruger i Asgård har samme problemer, foreslår vi, at Ejerlauget sender det bilag, som vedlægges, hvor vi har uddybet ovenstående problemer, til Brønderslev Varme A/S.

**Beslutning til mødet:**

Folk er informeret om de problemer, der er ift. levering af varme. Jørgen gav et godt oplæg og fik gjort opmærksom på en ”skjult” udfordring. Der arbejdes på en eventuel klage mod kommunen fra andetsteds, fortalte Jørgen. Ejerlauget tager beslutning senere herom, om der skal udarbejdes en fælles klage med andre grundejerforeninger.

**10)Valg af formand**

* Peter Eliasson Tønder er genvalgt som formand for en 1-årig periode.

**11)Valg af øvrige bestyrelsesmedlemmer**

* Bo Christensen og Jan Remmer Jensen er genvalgt til bestyrelsen for en 2-årig periode.

**12)Valg af suppleanter til bestyrelsen**

* Ole (1) og Karl-Johan (56) er genvalgt som suppleanter

**13)Valg af revisorer og suppleant**

* Poul Anker (11) og Henrik Kudsk (23) genvalgt som revisorer
* Kirsten (31) er genvalgt som suppleant

**14)Evt.**

* Separatkloakering på vej i Asgård allerede nu? Rygter? Undersøges af bestyrelsen.
* Hjertestarterkursus gennemføres i nær fremtid.

P.S.

Der kan ydermere informeres omkring Jørgens indlæg om varmeforsyning, at der ligger en henvisning til vejledning af varmemåleren på vores hjemmeside www.asgaardejerlaug.dk under information.